วารสารมหาวิทยาลัยนราธิวาสราชนครินทร์
ศิริพันธุ์ ศิริพันธุ์
ปัจจัยที่มีอิทธิพลต่อความสุขในการทำงานของพนักงานโรงงานอุตสาหกรรมแปรรูปไม้ยางพาราในอำเภอเมืองยะลา
การวิจัยเชิงบรรยายนี้มีวัตถุประสงค์เพื่อ ศึกษาความสัมพันธ์เชิงทำนายของปัจจัยคุณภาพชีวิตในการทำงาน การรับรู้สภาพแวดล้อมในการทำงาน และการรับรู้ความเสี่ยงในการทำงาน กับความสุขในการทำงานของพนักงานโรงงานอุตสาหกรรมแปรรูปไม้ยางพารา กลุ่มตัวอย่าง คือ พนักงานโรงงานอุตสาหกรรมแปรรูปไม้ยางพารา ในเขตอำเภอเมืองยะลา จำนวน 108 คน วิเคราะห์ข้อมูลโดยใช้การแจกแจงความถี่ คำนวณค่าร้อยละ ค่าเฉลี่ย ส่วนเบี่ยงเบนมาตรฐาน ค่าสัมประสิทธิ์สหสัมพันธ์แบบเพียร์สัน และค่าสัมประสิทธิ์ในการทำนายจากการวิเคราะห์ถดถอยพหุคูณแบบมีขั้นตอน ผลการศึกษา พบว่า กลุ่มตัวอย่างมีการรับรู้คุณภาพชีวิตในการทำงาน การรับรู้สภาพแวดล้อมในการทำงาน และการรับรู้ความเสี่ยงในการทำงานอยู่ในระดับปานกลาง และความสุขในการทำงานอยู่ในระดับมีความสุข คุณภาพชีวิตในการทำงานและการรับรู้สภาพแวดล้อมในการทำงานมีความสัมพันธ์ทางบวกกับความสุขในการทำงานอย่างมีนัยสำคัญทางสถิติ (r = .56 และ r = .36, p < .001) ส่วนการรับรู้ความเสี่ยงในการทำงานมีความสัมพันธ์ทางลบกับความสุขในการทำงาน (r = -.28, p < .01) คุณภาพชีวิตในการทำงานและการรับรู้ความเสี่ยงในการทำงานสามารถร่วมกันทำนายความสุขในการทำงานของพนักงานโรงงานอุตสาหกรรมแปรรูปไม้ยางพาราได้ร้อยละ 34 (R2adj = .34, p = .017) โดยคุณภาพชีวิตในการทำงานเป็นตัวทำนายที่ดีที่สุด (β= .53, p < .001) ผลการวิจัยครั้งนี้ให้ข้อสนับสนุนการส่งเสริมคุณภาพชีวิตและความปลอดภัยโดยลดความเสี่ยงในงานเพื่อให้พนักงานเกิดความสุข ซึ่งจะส่งผลดีต่อทั้งตัวพนักงานและระบบอุตสาหกรรมต่อไป คำสำคัญ : คุณภาพชีวิตในการทำงาน การรับรู้สภาพแวดล้อมในการทำงาน การรับรู้ความเสี่ยงในการทำงาน ความสุขในการทำงาน พนักงานโรงงานอุตสาหกรรมแปรรูปไม้ยางพารา
กมลวรรณ โพธิ์วิทยาการ
อาภรณ์ทิพย์ บัวเพ็ชร์
แสงอรุณ อิสระมาลัย
ปัจจัยที่มีอิทธิพลต่อความร่วมมือในการรับประทานยาในผู้ป่วยโรคความดันโลหิตสูงที่ยังไม่มีภาวะแทรกซ้อน
วิจัยครั้งนี้เป็นการหาความสัมพันธ์เชิงทำนาย เพื่อศึกษาอิทธิพลของการรับรู้ความเจ็บป่วย และความเชื่อเกี่ยวกับยาต่อความร่วมมือในการรับประทานยาในผู้ป่วยโรคความดันโลหิตสูงที่ยังไม่มีภาวะแทรกซ้อน กลุ่มตัวอย่างเป็นผู้ป่วยโรคความดันโลหิตสูงชนิดปฐมภูมิจำนวน 85 ราย ที่มีอายุ 18 ปีขึ้นไป ที่มาตรวจตามนัดที่หน่วยบริการปฐมภูมิ ณโรงพยาบาลระดับตติยภูมิแห่งหนึ่งในกรุงเทพมหานครคัดเลือกกลุ่มตัวอย่างแบบสะดวก เครื่องมือในการวิจัยประกอบด้วย แบบสอบถามวัดความคิดเห็นเกี่ยวกับความเจ็บป่วยฉบับย่อ แบบสอบถามวัดความเชื่อเกี่ยวกับยา แบบสอบถามวัดความร่วมมือในการรับประทานยา 8 ข้อของมอริสกี้ ซึ่งมีค่าสัมประสิทธิ์แอลฟาของครอนบาค (Cronbach’s alpha coefficient) เท่ากับ 0.85, 0.71 และ 0.75 ตามลำดับ ข้อมูลที่ได้นำมาวิเคราะห์โดยใช้สถิติพรรณาและการวิเคราะห์ถดถอยพหุคูณ ผลการวิจัยพบว่าความร่วมมือในการรับประทานยาโดยรวมอยู่ในเกณฑ์ค่อนข้างต่ำ (mean = 5.92 , SD = 1.71) การวิเคราะห์ถดถอยพหุคูณพบว่า ตัวแปรอิสระทั้งหมดสามารถอธิบายความผันแปรของความร่วมมือในการรับประทานยาของผู้ป่วยโรคความดันโลหิตสูงที่ยังไม่มีภาวะแทรกซ้อนได้ร้อยละ 17.2 (R2= .172, p < .01) โดยความวิตกกังวลเกี่ยวกับยาเป็นตัวแปรที่มีอิทธิพลต่อความร่วมมือในการรับประทานยามากที่สุด (β= -.374; p <.01) ดังนั้นพยาบาลควรประเมินพื้นฐานความเชื่อของผู้ป่วยที่มีต่อยา ก่อนการให้ความรู้เพื่อส่งเสริมความร่วมมือในการรับประทานยาลดความดันในผู้ป่วยโรคความดันโลหิตสูงที่ยังไม่มีภาวะแทรกซ้อน คำสำคัญ: โรคความดันโลหิตสูงที่ยังไม่มีภาวะแทรกซ้อน ความร่วมมือในการรับประทานยา ความเชื่อเกี่ยวกับยา การรับรู้ความเจ็บป่วย
ปิ่นทอง ผึ้งดอกไม้
วิชชุดา เจริญกิจการ
วันเพ็ญ ภิญโญภาสกุล
ศรินรัตน์ ศรีประสงค์
ฉัตรกนก ทุมวิภาต
ความสัมพันธ์ระหว่างระยะเวลาหลังผ่าตัด ความถี่ของอาการ ความทุกข์ทรมานจากอาการความกลัวการหกล้มและกิจกรรมทางกายของผู้ป่วยโรคหลอดเลือดหัวใจภายหลังการผ่าตัดทางเบี่ยงหลอดเลือดหัวใจ
การวิจัยครั้งนี้มีวัตถุประสงค์เพื่อ ศึกษาความสัมพันธ์ระหว่างระยะเวลาหลังผ่าตัด ความถี่ของอาการ ความทุกข์ทรมานจากอาการ และความกลัวการหกล้มกับกิจกรรมทางกายของผู้ป่วยโรคหลอดเลือดหัวใจ ภายหลังการผ่าตัดทางเบี่ยงหลอดเลือดหัวใจ กลุ่มตัวอย่างคือ ผู้ป่วยโรคหลอดเลือดหัวใจภายหลังการผ่าตัดทางเบี่ยงหลอดเลือดหัวใจ ที่มาตรวจที่แผนกผู้ป่วยนอก คลินิกศัลยกรรมหัวใจและทรวงอก โรงพยาบาลจุฬาลงกรณ์และโรงพยาบาลตำรวจ จำนวน 159 คน เลือกกลุ่มตัวอย่างด้วยวิธีการสุ่มอย่างง่าย เครื่องมือที่ใช้ในการวิจัยคือ แบบสอบถามข้อมูลส่วนบุคคล แบบสอบถามความถี่ของอาการ แบบสอบถามความทุกข์ทรมานจากอาการ แบบสอบถามความกลัวการหกล้ม และแบบสอบถามการทำกิจกรรมทางกาย ผ่านการตรวจสอบความตรงตามเนื้อหาโดยผู้ทรงคุณวุฒิ และหาความเที่ยงจากแบบประเมินได้เท่ากับ .95,.95,.98 และ .81 ตามลำดับ วิเคราะห์ข้อมูลโดยหาค่าเฉลี่ย ร้อยละ ส่วนเบี่ยงแบนมาตรฐาน และค่าสัมประสิทธ์สหสัมพันธ์ของเพียร์สัน ผลการศึกษาพบว่า 1) การทำกิจกรรมทางกายของผู้ป่วยโรคหลอดเลือดหัวใจภายหลังการผ่าตัดทางเบี่ยงหลอดเลือดหัวใจมีคะแนนเฉลี่ยเท่ากับ 42.01 (S.D.=16.11) 2) ระยะเวลาหลังผ่าตัดมีความสัมพันธ์ทางบวกกับกิจกรรมทางกายของผู้ป่วยโรคหลอดเลือดหัวใจ ภายหลังการผ่าตัดทางเบี่ยงหลอดเลือดหัวใจ อย่างมีนัยสำคัญทางสถิติที่ระดับ .05 (r=.343) 3) ส่วนความถี่ของอาการ ความทุกข์ทรมานจากอาการและความกลัวการหกล้มมีความสัมพันธ์ทางลบกับ กิจกรรมทางกายของผู้ป่วยโรคหลอดเลือดหัวใจ ภายหลังการผ่าตัดทางเบี่ยงหลอดเลือดหัวใจอย่างมีนัยสำคัญทางสถิติที่ระดับ .05 (r=-.282, -.280 และ -.443) ตามลำดับข้อเสนอแนะ ผลการวิจัยนี้สามารถนำไปใช้เป็นข้อมูลพื้นฐานในการวางแผนส่งเสริมการมีกิจกรรมทางกายให้มีความเหมาะสม ช่วยปรับปรุงการพยาบาลให้มีประสิทธิภาพ และส่งเสริมการมีกิจกรรมทางกายอย่างต่อเนื่องในผู้ป่วยโรคหลอดเลือดหัวใจ ภายหลังการผ่าตัดทางเบี่ยงหลอดเลือดหัวใจหลังจำหน่ายออกจากโรงพยาบาล คำสำคัญ: อาการ การหกล้ม กิจกรรมทางกาย ผู้ป่วยโรคหลอดเลือดหัวใจ
วิภาวรรณ ทองเทียม
ปชาณัฏฐ์ ตันติโกสุม
ความต้องการการดูแลทางจิตวิญญาณด้านการมีความสัมพันธ์กับผู้อื่นและพลังนอกเหนือตนของผู้ป่วยมุสลิมที่เคยเข้ารับการผ่าตัดในแผนกศัลยกรรมทั่วไปโรงพยาบาลศูนย์แห่งหนึ่งในจังหวัดชายแดนใต้ของไทย
ความต้องการทางจิตวิญญาณ หากได้รับการตอบสนองบุคคลก็จะเกิดความผาสุกทางจิตวิญญาณ การวิจัยครั้งนี้มีวัตถุประสงค์ เพื่อประเมินระดับความต้องการการดูแลทางจิตวิญญาณด้านการมีความสัมพันธ์กับผู้อื่นและพลังนอกเหนือตน พร้อมเปรียบเทียบระดับความต้องการการดูแลทางจิตวิญญาณระหว่างมิติ ของผู้ป่วยมุสลิมที่เคยเข้ารับการผ่าตัดในแผนกศัลยกรรมทั่วไปโรงพยาบาลศูนย์แห่งหนึ่งในจังหวัดชายแดนใต้ของไทย ใช้รูปแบบการวิจัยเชิงพรรณนา ขนาดกลุ่มตัวอย่างจำนวน 339 ราย คัดเลือกกลุ่มตัวอย่างใช้วิธีสุ่มอย่างง่าย เครื่องมือที่ใช้ในการเก็บรวบรวมข้อมูลคือแบบสอบถามได้ค่าความเที่ยงเท่ากับ 0.86 วิเคราะห์ข้อมูลโดยใช้สถิติร้อยละ ค่าเฉลี่ย ส่วนเบี่ยงเบนมาตรฐาน และสถิติ Paired t-test ผลการวิจัยพบว่า ความต้องการการดูแลทางจิตวิญญาณมีคะแนนเฉลี่ยโดยรวมอยู่ในระดับปานกลาง ( = 4.64, S.D. = 0.14) แต่ความต้องการการดูแลในมิติความสัมพันธ์ที่ดีกับอัลลอฮ์คะแนนเฉลี่ยอยู่ในระดับสูง ( = 4.72, S.D. = 0.20) และเมื่อเปรียบเทียบระดับความต้องการระหว่างมิติพบว่า ความต้องการการดูแลในมิติความสัมพันธ์ที่ดีกับอัลลอฮ์สูงกว่ามิติอื่นๆ อย่างมีนัยสำคัญทางสถิติ (p < .05) ผลของการศึกษาครั้งนี้บ่งชี้ให้เห็นว่า การพัฒนาแนวทางปฏิบัติการพยาบาลทางจิตวิญญาณให้กับผู้ป่วยมุสลิมควรให้ความสำคัญกับการแสดงออกเพื่อการระลึกถึงพระผู้เป็นเจ้า ทั้งนี้เพื่อสนองตอบความต้องการที่สอดคล้องกับแนวคิดและหลักคำสอนของศาสนาอิสลาม คำสำคัญ: ความต้องการการดูแลทางด้านจิตวิญญาณ จังหวัดชายแดนใต้ ผู้ป่วยมุสลิม
แนวคิดการออกแบบและการพัฒนาท่าเทียบเรือชนิดลอยตัวด้วยตนเอง
ท่าเทียบเรือเป็นส่วนประกอบของโครงสร้างแท่นขุดเจาะเชื้อเพลิงในทะเลใช้สำหรับให้เรือลากจูงมาจอดเทียบ เนื่องจากการเปลี่ยนระดับของน้ำทะเลจำเป็นต้องมีการปรับเปลี่ยนระดับของท่าเทียบเรือหลายครั้งในแต่ละปี คณะผู้วิจัยได้ตระหนักถึงความสำคัญของท่าเทียบเรือชนิดลอยตัวขึ้นลงด้วยตนเองตามระดับน้ำโดยไม่ต้องอาศัยเครื่องจักรอุปกรณ์หรือแรงงานคน เพื่อประหยัดเวลาในการเคลื่อนย้ายและติดตั้ง งานวิจัยนี้นำเสนอแนวคิดการออกแบบและการพัฒนาท่าเทียบเรือที่สร้างจากเหล็กกล้าคาร์บอน ซึ่งรับแรงกระแทกได้ดี ซึ่งในงานวิจัยนี้มีวัตถุประสงค์เพื่อสร้างแบบจำลองท่าเทียบเรือที่ลอยตัวด้วยตนเอง ศึกษาพฤติกรรมการลอยตัวของแบบจำลองท่าเทียบเรือที่แปรผันไปตามการเปลี่ยนแปลงระดับน้ำ แรงลอยตัวเป็นตัวแปรสำคัญที่ถูกนำมาพิจารณาในการทดสอบการทำงานของชุดสาธิตท่าเทียบเรือจำลองที่สร้างขึ้น เพื่อปรับปรุงรูปแบบ ให้เหมาะสมภายใต้ข้อกำหนดในการใช้งาน พบว่าท่าเทียบเรือชนิดปรับระดับการลอยตัวขึ้นลงด้วยตนเองสามารถบรรทุกน้ำหนักได้อย่างมีประสิทธิภาพตอบสนองการใช้งานได้ดี ลดแรงงานคนและความเสี่ยงภัยของผู้ปฏิบัติงาน คำสำคัญ: แรงลอยตัว การลอยตัวด้วยตนเอง ท่าเทียบเรือ
อำพน จรัสจรุงเกียรติ
นาถวัฒน์ ชูราศรี
การผลิตไบโอดีเซลจากน้ำมันกรดดำโดยใช้ปฏิกิริยาทรานส์เอสเทอริฟิเคชัน
การนำน้ำมันกรดดำที่ได้จากกระบวนการผลิตน้ำมันมะพร้าวมาใช้เป็นสารตั้งต้นในกระบวนการผลิต ไบโอดีเซล เพื่อใช้ทดแทนน้ำมันดีเซลซึ่งมีราคาสูงขึ้นหากน้ำมันกรดดำถูกปล่อยทิ้งจะทำให้เกิดมลพิษต่อสิ่งแวดล้อม และเสียทรัพยากรที่มีค่าไปโดยเปล่าประโยชน์ การวิจัยนี้มีวัตถุประสงค์เพื่อศึกษาการผลิต ไบโอดีเซลจากน้ำมันกรดดำที่ได้จากกระบวนการผลิตน้ำมันมะพร้าว เพื่อลดต้นทุนด้านวัตถุดิบในการผลิตไบโอดีเซล โดยใช้โซเดียมไฮดรอกไซด์เป็นตัวเร่งปฏิกิริยา ตัวแปรที่ศึกษาคือ อัตราส่วนโดยน้ำหนักของโซเดียมไฮดรอกไซด์ต่อน้ำมันกรดดำ และอัตราส่วนโดยน้ำหนักของเอทานอลต่อน้ำมันกรดดำ ที่อุณหภูมิในการทำปฏิกิริยา 60±5 องศาเซลเซียส และเวลาในการทำปฏิกิริยา 45 นาที ผลงานวิจัยสรุปได้ว่า ภาวะที่เหมาะสมในการผลิตไบโอดีเซลจากน้ำมันกรดดำ คือ อัตราส่วนโดยน้ำหนักของโซเดียมไฮดรอกไซด์ต่อน้ำมันกรดดำ 1:100 และอัตราส่วนโดยน้ำหนักของเอทานอลต่อน้ำมันกรดดำ 0.5:1 ไบโอดีเซลที่ผลิตได้มีสีน้ำตาลและให้ผลได้ร้อยละ 29.50 คำสำคัญ: ไบโอดีเซล น้ำมันกรดดำ ทรานส์เอสเทอร์ริฟิเคชัน
สมสุข ไตรศุภกิตติ
การเปรียบเทียบและปรับปรุงกระบวนการผลิตน้ำมันไบโอดีเซลจากน้ำมันพืชที่ใช้แล้ว (กรณีศึกษาชุมชนบางนาค)
งานวิจัยนี้เป็นการเปรียบเทียบและปรับปรุงกระบวนการผลิตน้ำมันไบโอดีเซลจากน้ำมันพืชที่ใช้แล้วให้กับชุมชนบางนาค อำเภอเมือง จังหวัดนราธิวาส โดยศึกษาปริมาณการได้คืนของน้ำมันไบโอดีเซลจากน้ำมันพืชที่ใช้แล้ว (%yield), คุณลักษณะการเป็นของเหลวที่สำคัญ รวมถึงต้นทุนในการผลิตน้ำมันไบโอดีเซลจากน้ำมันพืชที่ใช้แล้ว โดยแบ่งน้ำมันพืชที่ใช้แล้วออกเป็น 3 ส่วน ได้แก่ ส่วนที่เป็นของเหลว, เป็นไข, และเป็นของเหลวผสมไข แล้วนำมาผลิตเป็นน้ำมันไบโอดีเซลโดยผ่านกระบวนการทำปฏิกิริยาแบบทรานส์เอสเตอริฟิเคชัน จากนั้นเปรียบเทียบการผลิตน้ำมันไบโอดีเซลจากน้ำมันพืชที่ใช้แล้วจาก คณะวิศวกรรมศาสตร์ มหาวิทยาลัยนราธิวาสราชนครินทร์ (มหาวิทยาลัยนราธิวาสราชนครินทร์) กับการผลิตน้ำมันไบโอดีเซลจากน้ำมันพืชที่ใช้แล้วจากชุมชนบางนาค พบว่า ปริมาณการได้คืนของน้ำมัน (%yield) ทั้ง 3 ส่วน ได้แก่ ส่วนที่เป็นของเหลว, เป็นไข, และเป็นของเหลวผสมไขจากการผลิตโดย มหาวิทยาลัยนราธิวาสราชนครินทร์ คิดเป็น 92.7, 84.9 และ 90.8 เปอร์เซ็นต์ ตามลำดับ คุณสมบัติการเป็นของเหลวของเชื้อเพลิง คือการเป็นไข โดยน้ำมันไบโอดีเซลจากน้ำมันพืชที่ใช้แล้วเมื่อตั้งไว้ที่อุณหภูมิห้องไม่มีไขเกิดขึ้น, มีจุดวาบไฟ 70 องศาเซลเซียส, ค่าความร้อนต่ำ 50,015 กิโลจูนต่อกิโลกรัม และต้นทุนในการผลิตน้ำมันไบโอดีเซลจากน้ำมันพืชที่ใช้แล้ว ในส่วนที่เป็นของเหลว, เป็นไข, และเป็นของเหลวผสมไขรวมเป็นเงิน 26.34, 32.08 และ 30.03 บาทต่อลิตร ตามลำดับ ส่วนการผลิตน้ำมันไบโอดีเซลจากน้ำมันพืชที่ใช้แล้วของชุมชนบางนาค พบว่า ปริมาณการได้คืนของน้ำมันไบโอดีเซลจากน้ำมันพืชที่ใช้แล้ว (%yield) ทั้ง 3 ส่วน ได้แก่ส่วนที่เป็นของเหลว, เป็นไข, และเป็นของเหลวผสมไขจากการผลิตโดยชุมชนบางนาค คิดเป็น 80, 60 และ 70 เปอร์เซ็นต์ ตามลำดับ คุณสมบัติการเป็นของเหลวของเชื้อเพลิง คือการเป็นไข โดยน้ำมันไบโอดีเซลจากน้ำมันพืชที่ใช้แล้ว เมื่อตั้งไว้ที่อุณหภูมิห้องไม่มีไขเกิดขึ้น,มีจุดวาบไฟ 72 องศาเซลเซียส, ค่าความร้อนต่ำ 50,010 กิโลจูนต่อกิโลกรัมและต้นทุนในการผลิตน้ำมันไบโอดีเซลจากน้ำมันพืชที่ใช้แล้ว ในส่วนที่เป็นของเหลว, เป็นไข, และเป็นของเหลวผสมไข รวมเป็นเงิน 32.64, 43.52 และ 37.36 บาทต่อลิตร. คำสำคัญ : ไบโอดีเซล ปฏิกิริยาทรานส์เอสเตอริฟิเคชัน น้ำมันพืชใช้แล้ว
ทวีศักดิ์ ขัตติยวรรณ
การพัฒนาเทคนิค ELISA เพื่อวัดปริมาณฮีโมไซยานินในฮีโมลิมฟ์ของกุ้งแชบ๊วย
ฮีโมไซยานินเป็นโปรตีนที่มีคอปเปอร์เป็นองค์ประกอบ พบมากในฮีโมลิมฟ์ของมอลลัส และ อาร์โธรพอด ฮีโมไซยานินถูกพบเป็นสารตั้งต้นของสายเปปไทด์ที่มีฤทธิ์ต้านเชื้อรา และถูกเปลี่ยนไปเป็นเอนไซม์ฟีนอลออกซิเดสโดยการกระตุ้นด้วยโซเดียมโดเดซิลซัลเฟต (Sodium dodecyl sulphate, SDS) เนื่องจากเอนไซม์ฟีนอลออกซิเดสมีบทบาทสำคัญในระบบภูมิคุ้มกันของครัสเตเชียน ดังนั้นฮีโมไซยานินน่าจะมีบทบาทเกี่ยวข้องกับระบบภูมิคุ้มกันด้วย ในงานวิจัยนี้ได้ทำบริสุทธิ์ฮีโมไซยานินจากฮีโมลิมฟ์ของกุ้งแชบ๊วยด้วยวิธีอัลตราเซนตริฟิวจ์และโพลีอะคริลาไมด์เจลอิเล็กโทรฟอรีซิส (PAGE) แบบเตรียม ฮีโมไซยานินบริสุทธ์ปรากฏโปรตีน 1 แถบ ใน PAGE แบบไม่แปลงสภาพ และมีหน่วยย่อย 2 ขนาดคือ 75 และ 79.4 kDa ใน SDS-PAGE แอนติบอดีที่ได้สังเคราะห์ต่อฮีโมไซยานินบริสุทธิ์ในกระต่าย พบว่ามีความจำเพาะสูงต่อฮีโมไซยานินในฮีโมลิมฟ์และถูกใช้ในการพัฒนาเทคนิค ELISA ให้มีความไวสูง โดยสามารถวัดฮีโมไซยานินที่มีปริมาณต่ำถึง 10 นาโนกรัมได้ จากการวิเคราะห์โดยวิธี ELISA พบปริมาณฮีโมไซยานินคิดเป็น 85.67% ของโปรตีนทั้งหมดในฮีโมลิมฟ์ของกุ้งแชบ๊วยปกติ และเมื่อฉีดกุ้งด้วยแบคทีเรียก่อโรค พบว่าฮีโมไซยานินในฮีโมลิมฟ์มีปริมาณเพิ่มขึ้นจนมีค่าสูงสุดที่ 12 ชั่วโมง หลังการฉีด บ่งชี้ว่าฮีโมไซยานินถูกกระตุ้นให้มีปริมาณเพิ่มขึ้นและอาจเกี่ยวข้องในระบบภูมิคุ้มกันของกุ้งเพื่อตอบสนองต่อแบคทีเรียก่อโรค คำสำคัญ: ฮีโมไซยานิน ฟีนอลออกซิเดส กุ้งแชบ๊วย ระบบภูมิคุ้มกันของกุ้ง
อาจรีย์ เจียวก๊ก
พรรณี อัศวตรีรัตนกุล
ประภาพร อุทารพันธุ์
การศึกษาอายุที่เหมาะสมของต้นอ่อนทานตะวันต่อความสามารถในการผลิตสารออกฤทธิ์ทางชีวภาพ
การวิจัยครั้งนี้ มีวัตถุประสงค์เพื่อ ศึกษาอายุที่เหมาะสมของต้นอ่อนทานตะวันต่อความสามารถในการผลิตสารออกฤทธิ์ทางชีวภาพ โดยศึกษาจากสารสกัดของใบและลำตันอ่อนทานตะวันอายุ 1 และ 2 สัปดาห์ จากนั้นจึงตรวจสอบด้วยเทคนิค GC-MS ผลการศึกษาพบสาร 2-propanone,1- hydroxyl, acetic acid และสาร phenol,2,6- dimethoxy-4- (2-propanyl) ทั้งจากส่วนใบและลำต้นของต้นอ่อนทานตะวันอายุ 1 และ 2 สัปดาห์acetolและ glycerol เป็นสารที่พบในปริมาณสูงจากส่วนใบและลำต้นอายุ 1 สัปดาห์ ในขณะที่ 2-propanone,1-hydroxy และ glycerol พบในปริมาณสูงจากส่วนใบและลำต้นอายุ 2 สัปดาห์ ต้นอ่อนทานตะวันที่มีอายุต่างกันในส่วนใบและลำต้นมีความสามารถในการผลิตสารออกฤทธิ์ทางชีวภาพที่แตกต่างกัน คำสำคัญ: ต้นอ่อนทานตะวัน, ทานตะวัน, สารออกฤทธิ์ทางชีวภาพ
มูฮัมมัดบาคอรี ยูโซ๊ะ
ความหลากชนิดและการกระจายตัวของตัวอ่อนแมลงหนอนปลอกน้ำในพื้นที่ป่าอนุรักษ์ อุทยานแห่งชาติภูกระดึง จังหวัดเลย และเขตรักษาพันธุ์สัตว์ป่าภูเขียว จังหวัดชัยภูมิ
การศึกษาความหลากชนิดและการกระจายตัวของตัวอ่อนแมลงหนอนปลอกน้ำในอุทยานแห่งชาติภูกระดึง จังหวัดเลย และเขตรักษาพันธุ์สัตว์ป่าภูเขียว จังหวัดชัยภูมิ เก็บตัวอย่างเชิงคุณภาพจากลำธารต้นน้ำทั้งหมด 15 สถานี เก็บตัวอย่างในฤดูหนาว (ธันวาคม 2553-มกราคม 2554) และฤดูร้อน (มีนาคม-เมษายน 2554) ผลการศึกษาพบตัวอ่อนแมลงหนอนปลอกน้ำ 4,327 ตัว 26 สกุล 17 วงศ์ ได้แก่ Rhyacophila (Rhyacophilidae) Agapetus Glossosoma (Glossosomatidae) Chimara Wormaldia (Philopotamidae) Stenopsyche (Stenopsychidae) Tinodes (Psychomyiidae) Melanotrichia (Xiphocentronidae) Pseudoneureclipsis (Dipseudopsidae) Ecnomus (Ecnomidae) Polycentropus (Polycentropodidae) Diplectrona Cheumatopsyche Hydromanicus Hydropsyche Potamyia Amphipsyche Macrostemum (Hydropsychidae) Brachycentrus (Brachycentridae) Lepidostoma (Lepidostomatidae) Goera (Goeridae) Molanna (Molannidae) Anisocentropus (Calamoceratidae) Ceraclea Setodes (Leptoceridae) และ Helicopsyche (Helicopsychidae) พบความหลากชนิดในเขตรักษาพันธุ์สัตว์ป่าภูเขียวมากกว่าในอุทยานแห่งชาติภูกระดึง โดยพบ 20 สกุลและ 16 สกุล ตามลำดับ วงศ์ที่มีความหลากหลายมากที่สุดคือ Hydropsychidae พบ 7 สกุล Hydropsyche เป็นสกุลที่พบได้ทั่วไป และมีความชุกชุมมากที่สุด 1,160 ตัว ในการศึกษาครั้งนี้ Melanotrichia Brachycentrus และ Helicopsyche เป็นสกุลที่พบการกระจายตัวน้อย และพบในบางสถานีเท่านั้น คำสำคัญ: แมลงหนอนปลอกน้ำ ความหลากหลาย อุทยานแห่งชาติภูกระดึง เขตรักษาพันธุ์สัตว์ป่าภูเขียว
กิติยา ถาวโรฤทธิ์
ผลของสารพาโคลบิวทราโซลต่อการเพาะเลี้ยงเนื้อเยื่อดาหลา (Etlingera elatior [Jack] R.M. Smith.)
การเพาะเลี้ยงเนื้อเยื่อดาหลาโดยการนำชิ้นส่วนยอดมาวางเลี้ยงบนอาหารสังเคราะห์สูตร Murashige and Skoog (MS) เติม Benzyladenine (BA) ความเข้มข้น 3.0 มก./ล. ร่วมด้วยสารพาโคลบิวทราโซล (Paclobutrazol ; PBZ) 5 ความเข้มข้น (0 10 20 30 40 และ 50 มก./ล.) ที่อุณหภูมิ 25+2 องศาเซลเซียส ความเข้มแสง 2,000 ลักซ์ ให้แสงเป็นเวลา 16 ชั่วโมงต่อวัน หลังจากเพาะเลี้ยงเป็นเวลา 8 สัปดาห์ พบว่าสารพาโคลบิวทราโซลทุกระดับความเข้มข้นสามารถชักนำยอดรวมได้ แต่เปอร์เซ็นต์การเกิดยอดรวมและจำนวนยอดเฉลี่ยต่อชิ้นส่วนพืชให้ผลไม่แตกต่างกันทางสถิติ ในกรณีของความยาวยอดเฉลี่ยพบว่าสารพาโคลบิวทราโซลความเข้มข้น 40 และ 50 มก./ล. ให้ผลแตกต่างอย่างมีนัยสำคัญทางสถิติ (p<0.05) กับระดับความเข้มข้นอื่นๆ สารพาโคลบิวทราโซลระดับความเข้มข้น 50 มก./ล. ให้ยอดที่มีความยาวเฉลี่ยต่ำสุดเท่ากับ 1.25 ซม. คำสำคัญ : พาโคลบิวทราโซล สภาพปลอดเชื้อ ดาหลา
อรุณี ม่วงแก้วงาม
แนวทางการประยุกต์ใช้ระบบการวิเคราะห์อันตรายและจุดวิกฤตที่ต้องควบคุม (HACCP) ในกระบวนการผลิตอาหาร : กรณีศึกษาโรงพยาบาลชุมชน จังหวัดนราธิวาส
งานวิจัยนี้มีวัตถุประสงค์เพื่อนำระบบ HACCP มาประยุกต์ใช้ในกระบวนการผลิตอาหารในโรงครัวของโรงพยาบาลแห่งหนึ่งในจังหวัดนราธิวาส และประเมินผลการประยุกต์ใช้ระบบการวิเคราะห์อันตรายและจุดวิกฤตที่ต้องควบคุม (HACCP) โดยการเปรียบเทียบผลการวิเคราะห์คุณภาพจุลินทรีย์ของวัตถุดิบและผลิตภัณฑ์อาหาร(แกงเขียวหวานไก่) ก่อนและหลังการประยุกต์ใช้ระบบ HACCP สำหรับผลการวิเคราะห์จุดวิกฤตที่ต้องควบคุมโดยใช้ผังการตัดสินใจ พบจุดวิกฤตที่ต้องควบคุม 1 จุด คือ ขั้นตอนการปรุงสุก ซึ่งพบอันตรายทางชีวภาพ เนื่องจากการเหลือรอดของจุลินทรีย์ที่ก่อโรค สำหรับคุณภาพทางจุลินทรีย์ก่อนและหลังการประยุกต์ใช้ระบบ HACCP ตรวจวิเคราะห์ Total bacteria count ในผลิตภัณฑ์อาหาร (แกงเขียวหวานไก่) ถ้วย และถาดหลุม พบว่ามีความแตกต่างกันอย่างมีนัยสำคัญทางสถิติ (p<0.05) สำหรับแกงเขียวหวานไก่ก่อนการประยุกต์ใช้ระบบ HACCP พบเชื้อคอลิฟอร์มแบคทีเรีย และเชื้อจุลินทรีย์ที่ก่อโรค คือ Staphylococcus aureus หลังการประยุกต์ใช้ระบบ HACCP ไม่พบเชื้อคอลิฟอร์มแบคทีเรียและเชื้อจุลินทรีย์ที่ก่อโรค คำสำคัญ: HACCP โรงพยาบาลชุมชน กระบวนการผลิตอาหาร
มาดีนา น้อยทับทิม
นาริสา บินหะยีดิ
การพัฒนารูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์
การวิจัยครั้งนี้มีวัตถุประสงค์เพื่อ พัฒนาและประเมินรูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์ และวิธีดำเนินการวิจัยประกอบด้วย 2 ขั้นตอน ขั้นตอนที่ 1 พัฒนารูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์ แบ่งเป็น 3 ระยะคือ ระยะที่ 1 สร้างรูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์ โดยการวิเคราะห์เอกสาร ระยะที่ 2 ปรับปรุงและพัฒนารูปแบบที่สร้างขึ้นโดยการสัมภาษณ์ พรรณาวิเคราะห์เนื้อหา ระยะที่ 3 ตรวจสอบรูปแบบที่พัฒนาโดยการสอบถามผู้บริหารมหาวิทยาลัย บุคลากรสายสอนและวิจัย และบุคลากรสายสนับสนุน พรรณาวิเคราะห์ข้อมูลโดยใช้ ค่าเฉลี่ย ส่วนเบี่ยงเบนมาตรฐาน และการวิเคราะห์องค์ประกอบเชิงยืนยัน ขั้นตอนที่ 2 ประเมินรูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์จากการสนทนากลุ่ม พรรณาวิเคราะห์เนื้อหา ผลการวิจัยพบว่า 1. รูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์ มีองค์ประกอบสำคัญ 3 องค์ประกอบ ได้แก่ 1) ปัจจัยนำเข้า ประกอบด้วย ผู้บริหารที่มีภาวะผู้นำสูง บุคลากรเข้าใจบริบทพื้นที่และสภาพแวดล้อมทางสังคม แนวทางในการสรรหางบประมาณ วัสดุอุปกรณ์ และเทคโนโลยีสารสนเทศที่ทันสมัยใช้ในการบริหารและการจัดการเรียนการสอน 2) ปัจจัยกระบวนการ ประกอบด้วยโครงสร้างการบริหาร การบริหารจัดการเชิงกลยุทธ์ การบูรณาการสภาพแวดล้อมและวัฒนธรรมองค์การ เปิดโอกาสให้ชุมชนมีส่วนร่วมในการจัดการเรียนการสอน และ 3) ปัจจัยผลผลิต ประกอบด้วยนักศึกษาเป็นคนดีมีคุณธรรม มีความรู้ในสาขาที่เรียนและนำไปประยุกต์ใช้ได้ และดำรงไว้ซึ่งเอกลักษณ์ วัฒนธรรม และ ภูมิปัญญาท้องถิ่น ซึ่งองค์ประกอบของโมเดลมีความสอดคล้องกับข้อมูลเชิงประจักษ์ ตามผลการวิเคราะห์องค์ประกอบเชิงยืนยัน โดยมีค่าดัชนีวัดระดับความกลมกลืนที่ปรับแก้แล้วเท่ากับ .97 และค่าความคลาดเคลื่อนของโมเดลเท่ากับ .02 และ 2. ผลการประเมินคุณภาพรูปแบบ พบว่ารูปแบบการบริหารสถาบันอุดมศึกษาที่เกิดจากการหลอมรวมของมหาวิทยาลัยนราธิวาสราชนครินทร์ที่พัฒนาขึ้น มีความถูกต้อง เหมาะสม มีประโยชน์ และมีความเป็นไปได้อยู่ในระดับมาก คำสำคัญ: รูปแบบการบริหารงาน มหาวิทยาลัยที่เกิดจากการหลอมรวมมหาวิทยาลัยนราธิวาสราชนครินทร์
ศิริกัญญา แก่นทอง
สุทธิวรรณ ตันติรจนาวงศ์
สมถวิล วิจิตรวรรณา
การวิเคราะห์เนื้อหาวารสารมหาวิทยาลัยนราธิวาสราชนครินทร์
การวิจัยครั้งนี้มีวัตถุประสงค์เพื่อ 1) เพื่อวิเคราะห์เนื้อหาวารสารมหาวิทยาลัยนราธิวาสราชนครินทร์ และ 2) เพื่อศึกษาพัฒนาการของเนื้อหาวารสารมหาวิทยาลัยนราธิวาสราชนครินทร์ ประชากรที่ใช้ในการวิจัย คือ วารสารมหาวิทยาลัยนราธิวาสราชนครินทร์ จำนวน 18 ฉบับ โดยเป็นบทความวิจัย และบทความวิชาการ ทั้งหมด 207 บทความ ซึ่งผู้วิจัยใช้แบบวิเคราะห์เนื้อหาในการเก็บข้อมูล วิเคราะห์ข้อมูลโดยใช้สถิติค่าร้อยละและค่าความชัน ผลการวิจัย พบว่า 1) กลุ่มผู้เขียนบทความที่พบมากที่สุดคือ อาจารย์ ร้อยละ 41.43 2) รูปแบบของบทความที่พบมากที่สุดคือ บทความวิจัย ร้อยละ 75.80 3) เนื้อหาของบทความด้านวิทยาศาสตร์และเทคโนโลยี มากที่สุด ร้อยละ 72.90 เมื่อจำแนกรายด้านย่อย พบว่า มีเนื้อหาของบทความด้านวิทยาศาสตร์สุขภาพ มากที่สุด ร้อยละ 28.50 4) ประเภทของรายการอ้างอิงที่พบมากที่สุดคือ หนังสือ/ตำรา ร้อยละ 94.20 5) แนวโน้มของกลุ่มผู้เขียนบทความที่มีตำแหน่งทางวิชาการระดับรองศาสตราจารย์มีแนวโน้มเพิ่มขึ้นมากที่สุดในอัตรา 2.143 บทความต่อปีที่สัมประสิทธิ์ของการตัดสินใจ 0.948 6) แนวโน้มของรูปแบบบทความวิจัยมีแนวโน้มเพิ่มขึ้นมากที่สุดในอัตรา 3.514 บทความต่อปีที่สัมประสิทธิ์ของการตัดสินใจ 0.813 7) แนวโน้มของเนื้อหาของบทความด้านวิทยาศาสตร์และเทคโนโลยีมีแนวโน้มเพิ่มขึ้นมากที่สุดในอัตรา 4.943 บทความต่อปีที่สัมประสิทธิ์ของการตัดสินใจ 0.856 เมื่อจำแนกรายด้านย่อย พบว่า เนื้อหาด้านวิทยาศาสตร์มีแนวโน้มเพิ่มขึ้นมากที่สุดในอัตรา 0.543 บทความต่อปีที่สัมประสิทธิ์ของการตัดสินใจ 0.869 8) แนวโน้มของประเภทของรายการอ้างอิงที่เป็นบทความวารสาร/บทความวิจัย/บทความวิชาการ มีแนวโน้มเพิ่มขึ้นมากที่สุดในอัตรา 5.457 บทความต่อปีที่สัมประสิทธิ์ของการตัดสินใจ 0.816 และ 9) แนวโน้มของค่า Thai-Journal Impact Factors มีแนวโน้มเพิ่มขึ้นในอัตรา 0.063 ต่อปีที่สัมประสิทธิ์ของการตัดสินใจ 0.889 คำสำคัญ: การวิเคราะห์เนื้อหา วารสาร มหาวิทยาลัยนราธิวาสราชนครินทร์
จีโอพอลิเมอร์ดินขาวเผา
ความต้องการใช้ปูนซีเมนต์ปอร์ตแลนด์ในประเทศอินเดีย จีน และประเทศกำลังพัฒนาทั้งหลาย เป็นสาเหตุของการเกิดมลพิษในสิ่งแวดล้อมเนื่องจากการปล่อยก๊าซคาร์บอนไดออกไซด์ การพัฒนาวัสดุประสานชนิดใหม่เพื่อเป็นทางเลือกเพิ่มเติมนอกเหนือจากปูนซีเมนต์ปอร์ตแลนด์ โดยใช้โซเดียมซิลิเกตและโซเดียมไฮดรอกไซด์ได้รับการยอมรับจากนักวิจัยจำนวนมาก จีโอพอลิเมอร์ดินขาวเผาเป็นวัสดุที่น่าสนใจนำมาใช้ในงานวิศวกรรมโยธาและประยุกต์เข้ากับงานด้านโครงสร้างพื้นฐาน บทความนี้ได้นำเสนอผลกระทบจากตัวแปรต่างๆ ที่มีผลต่อสมบัติทางวิศวกรรมของจีโอพอลิเมอร์ดินขาวเผาจากผลการทดสอบพบว่าการเผาดินขาวที่อุณหภูมิ 700–900 องศาเซลเซียสกับอัตราส่วนโดยโมลาร์ SiO2/Al2O3 ที่อยู่ในช่วง 3–5 และอัตราส่วนของเหลวต่อของแข็งที่ 0.8 สามารถทำให้จีโอพอลิเมอร์ก่อตัวได้อย่างความเหมาะสม คำสำคัญ: โซเดียมซิลิเกต โซเดียมไฮดรอกไซด์ จีโอพอลิเมอร์ ดินขาวเผา
วรพจน์ ประชาเสรี
ภาวะผู้นำเชิงจริยธรรม : หนทางสู่การขับเคลื่อนภาวะผู้นำในสถาบันการศึกษา
การบริหารสถานศึกษาเป็นภารกิจที่สำคัญอย่างยิ่งของผู้บริหารสถานศึกษาในทุกระดับโดยเฉพาะในยุคของการเปลี่ยนแปลงของโลกและสภาวะการแข่งขันปัจจุบัน ประกอบกับผู้คนมีคุณธรรมจริยธรรมลดลง ไม่เห็นความสำคัญของคุณธรรมจริยธรรม ไม่ยึดมั่นในคุณธรรม ไม่ประพฤติตามจริยธรรม ทำให้สังคมเกิดวิกฤต จึงส่งผลกระทบต่อการบริหาร บุคลากร หน่วยงาน และองค์การได้ในวงกว้าง โดยเฉพาะอย่างยิ่งในหน่วยงานสถาบันการศึกษาพยาบาลที่ต้องทำหน้าที่ผลิตบุคลากรที่มีคุณธรรมและจริยธรรมเพื่อรับใช้สังคม จึงมีความจำเป็นที่ต้องมีผู้บริหารและผู้นำทางการศึกษาที่มีความเข้าใจ ตระหนักถึงภาวะผู้นำและมีพฤติกรรมที่แสดงออกถึง “ภาวะผู้นำเชิงจริยธรรม” นอกจากนี้เมื่อต้องเผชิญกับประเด็นปัญหาจริยธรรมในสถานศึกษาด้วยแล้ว สามารถแสดงออกถึงการตัดสินใจและใช้เหตุผลทางจริยธรรมได้อย่างเหมาะสมกับสภาพการณ์นั้น ซึ่งจะสามารถนำพาองค์การไปสู่ความสำเร็จได้ ดังนั้นบทความนี้จึงขอเน้นการประยุกต์ แนวคิด ทฤษฎีที่เกี่ยวข้องกับภาวะผู้นำเชิงจริยธรรม ประเด็นปัญหาจริยธรรมในการบริหารสถานศึกษาและ นำเสนอหนทาง แนวทาง มาตรการในการขับเคลื่อนภาวะผู้นำเชิงจริยธรรมในสถาบันการศึกษาพยาบาล คำสำคัญ : ภาวะผู้นำเชิงจริยธรรม ประเด็นปัญหาจริยธรรม การบริหารสถานศึกษา
ชุติมา รักษ์บางแหลม
เอกรินทร์ สังข์ทอง
ชิดชนก เชิงเชาว์